মমতা বন্দ্যোপাধ্যায়ের দলের ‘আত্মবিশ্বাসী’ কর্মীই ছিলেন তিনি। কিন্তু সোমবার সেই শুভ্রাংশু রায়ের গলাতেই ‘অভিমানে’র সুর! 
মুকুল রায়ের পুত্র শুভ্রাংশু এখন বঙ্গ রাজনীতিতে আলোচনার কেন্দ্রে। বাবা বিজেপি’তে যোগ দিলেও তিনি তৃণমূলেই থাকবেন বলে জানিয়েছিলেন বীজপুরের বিধায়ক। কিন্তু এদিন তিনি জানালেন, দল তাড়ালে সমর্থক হয়েই থেকে যাবেন। এদিন ভাটপাড়ার ‘বাহুবলী’ বিধায়ক অর্জুন সিংহকে নিশানা করেছেন তিনি। 
এদিন বিধানসভা অধিবেশনে যোগ দিতে এসেছিলেন শুভ্রাংশু। অধিবেশন কক্ষে কয়েকবার দলীয় বিধায়ক দীপেন্দু বিশ্বাসের সঙ্গে কথা বলতে দেখা যায় তাঁকে। যদিও পাশে বসে থাকা নৈহাটির তৃণমূল বিধায়ক পার্থ ভৌমিক মুখ ঘুরিয়ে বসেছিলেন। পরে কয়েকজন বিধায়ক হাসি মুখেই শুভ্রাংশুর সঙ্গে কুশল বিনিময় করেন। এর মধ্যে পরিষদীয়মন্ত্রী পার্থ চট্টোপাধ্যায়ের ঘরে গিয়ে কথা বলেন শুভ্রাংশু। সেই আলোচনার প্রসঙ্গ অবশ্য ভাঙতে চাননি মুকুল-পুত্র। 
গত শুক্রবার মন্ত্রী জ্যোতিপ্রিয় মল্লিক মন্তব্য করেন, বাবা-ছেলের ‘লুকোচুরি খেলা’ বেশিদিন চলতে পারে না। সে বিষয়ে সরাসরি মুখ না খুললেও তাৎপর্যপূর্ণভাবে শুভ্রাংশুর মুখে এদিন শোনা গেল দল থেকে ‘তাড়ানো’র প্রসঙ্গ। তিনি বলেন, ‘‘মমতা বন্দ্যোপাধ্যায় আমার নেত্রী। আগেই বলেছি, আমি দলের একজন কর্মী হিসাবে ছিলাম, আছি, থাকব। দল যদি তাড়িয়ে দেয় সমর্থক হিসাবে থেকে যাব!’’ 
শুভ্রাংশু বীজপুরের বিধায়ক হলেও মুকুল-বিচ্ছেদ পর্বে সেই এলাকার দেখভালের জন্য সংযোজিত হয়েছে অর্জুনের নাম। মুকুল-শুভ্রাংশুর ‘গটআপে’র প্রসঙ্গ শোনা যাচ্ছে তৃণমূলের অন্দরেও। এই প্রসঙ্গে অর্জুনের নাম না করেও পরিসংখ্যানকে হাতিয়ার করেছেন শুভ্রাংশু। তিনি বলেন, ‘‘কারা গটআপ করছে? ২০০৪ সালে ব্যারাকপুর লোকসভায় কে প্রার্থী হয়েছিলেন? সেবার বীজপুর বিধানসভা কেন্দ্রে কে লক্ষাধিক ভোটে পিছিয়ে ছিলেন? আবার ২০১৪ সালের লোকসভা নির্বাচনে বীজপুরের ফল কী ছিল? ভাটপাড়ার ব্যবধানই বা কেমন ছিল?’’ ঘটনা হল, ২০০৪ সালে ব্যারাকপুরে তৃণমূলপ্রার্থী ছিলেন অর্জুন। সেবার বীজপুরে বড় ব্যবধানে পিছিয়ে ছিল তৃণমূল। আবার গত লোকসভা নির্বাচনে তৃণমূলপ্রার্থী দীনেশ ত্রিবেদী বীজপুরেই ৭৪ হাজার ভোটে এগিয়ে থাকলেও ভাটপাড়ায় এগিয়ে ছিল বিজেপি।